Nagyon tetszett nekünk a hely.
A tulajdonos barátja, Enzo menedzselt minket. Nagyon barátságos és segítőkész volt, vendéglátásban hibátlan. Telefonon könnyen lehetett vele kommunikálni, 10 percnyire lakik a villától, gyorsan oda tudott érni, ha bármilyen kérdés probléma felmerült.

A leírásnak megfelelő volt a szállás, tényleg csodálatos, hogy közvetlenül a tengerparton található a birtok. Mi 5-en voltunk, de 6 ember is kényelmesen el tud férni. A nappaliban a kihúzható kanapé is nagyon kényelmes. Konyha jól felszerelt, két fürdőszoba van, ami szintén hasznos. Sajnos nekünk volt egy kellemetlen élményünk (és veszélyes), mert a bojler és a kapcsolója is zárlatos volt, emiatt elektromosan rázott a zuhanyzó. Enzo hívott villanyszerelőt, a problémát sikerült beazonosítani, utána megoldható lett a zuhanyzás. Erre azért érdemes rákérdezni, hogy rendesen ki lett-e már javítva a zárlatos bojler és kapcsoló.
A rotunda szintén nagyon szuper volt. Szinte minden reggelit és vacsorát ott fogyasztottunk el. A kert is ápolt (este automata locsolású), gyönyörű. Van egy grillkocsi is, amin lehet faszénen grillezni, ez is nagyon hangulatos.
A sok szúnyogra érdemes felkészülni, estefelé és hajnalban jöttek. Persze lehet, hogy ez időszak függő. Ha szárazság van, akkor lehet nincsenek. Mindenesetre a házban találtunk elég sok elektromos szúnyog riasztó eszközt, gondolom nem véletlenül. Illetve az ablakokon van háló. Szóval valamennyire kezelhető a dolog.

A szállás elhelyezkedése számunkra nagyon jó volt, mivel béreltünk autót, gyalogosan nem hiszem, hogy egyszerű. Az is előny, hogy a kertbe be lehetett állni az autóval. 20 percnyi autózásra volt Siracusa, de Catania is alig egy óra alatt elérhető. Ha valaki Szicília déli és keleti részeit szeretné megnézni, akkor ahhoz ideális.
A környék igényes villanegyed, elég csendes, így június legelején gyakorlatilag kihalt volt (biztosan az előszezon miatt is). Fontane Bianche is sokkal csendesebb volt, mint amire számítottunk. Ezzel együtt gyönyörű a környék. Pihenésre, strandolásra nagyon alkalmas. A közvetlen tengerpart kicsit sziklás, még strandcipővel is nehézkes a fürdés. Viszont tényleg gyönyörű, akár csak kiülni egy itallal.

Összességében csodálatos 4 napot töltöttünk el itt. Az elektromos problémát biztos vagyok benne, hogy meg tudják oldani. A szúnyogokkal viszont valószínűleg számolni kell (de ez is kezelhető). Ezektől eltekintve teljesen tökéletes volt számunkra (5 barát) a hely.